Obciam, ktorých trápi zvýšený výskyt komárov, je kraj maximálne nápomocný.

12. jún 2019 o 17:26 TASR

BRATISLAVA. Bratislavský samosprávny kraj vyzval starostov obcí v povodí Moravy na Záhorí, aby v prípade, že tak ešte neurobili, požiadali Regionálny úrad verejného zdravotníctva o preverenie podnetov na premnoženie komárov.

Po stredajšom zasadnutí krízového štábu, ktorý sa zaoberal situáciou s výskytom komárov po nedávnom vybrežení Moravy, o tom informovala hovorkyňa krajaLucia Forman.

Článok pokračuje pod video reklamou

Monitorujú liahniská

Pripomenula, že orgán verejného zdravotníctva môže ako jediný vyhlásiť kalamitný stav.

Úrad koná Regionálny úrad verejného zdravotníctva v Bratislave potvrdil, že vykoná orientačný monitoring výskytu komárov. "Na základe tohto monitoringu môže v prípade zistenia zhoršenej epidemiologickej situácie alebo jej bezprostrednej hrozby odporučiť samosprávam vykonať dezinsekčný zásah," uviedla hovorkyňa úradu Katarína Nosálová.

"Na základe potvrdeného premnoženia sa môžu starostovia rozhodnúť, či obce v rámci svojich kompetencií aplikujú chemický postrek, ktorý prináša aj negatívne dôsledky pre všetky žijúce organizmy," uviedla.

Dodala, že starostom a ľudom v dotknutých územiach je kraj maximálne nápomocný.

Forman pripomenula, že kraj intenzívne monitoruje potenciálne liahniská komárov v teréne a začal aplikovať biologickú látku BTi, aby sa tak zabránilo ďalšej vlne liahnutia komárov.

Starostovia chcú chemický postrek

O výrazne zhoršenej situácii s premnoženými komármi informovali v utorok starostovia obcí na Záhorí v povodí Moravy.

Za súčasným stavom, ktorý považujú za kalamitný, vidia nečinnosť kraja, ktorý podľa nich včas neaplikoval biologický prípravok ničiaci larvy komárov.

Anketa:

Mal by sa proti komárom použiť chemický postrek? Áno 454 Nie 170 Hlasovalo: 624

Hlasovanie otvorené:

od: 12.06.2019 17:24

V súčasnej situácii, po nedávnych povodniach v okolí Moravy a vyliahnutí sa komárov, je podľa starostov nevyhnutný chemický postrek, biologický spôsob preferovaný krajom považujú za neúčinný.

Starostovia tiež vyjadrili obavu z ohrozenia zdravia ľudí prostredníctvom prenosu chorôb komármi.

Absurdná hystéria?

Splnomocnenec bratislavského primátora pre zeleň a životné prostredie a tiež krajský poslanec Andrej Kovarik označil podnety na premnožené komáre za absurdnú hystériu. Podľa neho ide o bežnú situáciu, ktorá nastáva po povodniach.

"Stretli sa všetky predpoklady na to, aby nastala prirodzená, a treba povedať, že aj potrebná populačná explózia komárov. Obyvatelia lokalít susediacich so záplavovými územiami riek by si mali v prvom rade uvedomiť, že v týchto lokalitách sa komáre nárazovo a masovo vyskytovali vždy, keď na to boli podmienky. Teraz sa vyskytujú a vždy sa vyskytovať budú," skonštatoval Kovarik.

Tvrdí, že ak by sa komáre nevyskytovali, nastal by kolaps ekosystému, a teda aj ľudí.

"Normálny stav"

Komáre sú podľa splnomocnenca síce nepríjemný bodavý hmyz, ale tvoria základ potravinového reťazca.

"Prakticky všetkého, čo vidíte, že je vonku živé. Takže by bolo dobré si tento fakt uvedomiť a prestať vyvolávať hystériu z niečoho, čo tu bolo odjakživa," podotkol.

Podľa neho by bolo dobré zamyslieť sa nad individuálnymi ochrannými opatreniami, teda najmä sieťkami na okná. "Ak niekto nemá v Devíne, Devínskej Novej Vsi alebo napríklad vo Vysokej pri Morave sieťky na oknách a sťažuje sa, že nemôže ani spať, tak chyba bude na jeho strane," tvrdí Kovarik. Odporúča ľuďom používať aj repelentné prípravky.

Myslí si, že ľudia za posledné roky, keď populačná explózia komárov absentovala pre pretrvávajúce sucho, zabudli na tento "normálny stav".

"To však neznamená, že majú teraz samosprávy okamžite začať masovo striekať krajinu a ľudí s jedovatými a zdraviu jednoznačne škodlivými pesticídmi. Nie, nebudeme to robiť, pretože zdravie ľudí a zdravé životné prostredie je pre nás na prvom mieste," vyhlásil Kovarik.

Biologická metóda

Ako spresnil, hlavné mesto začína aplikovať biologickú metódu likvidácie lariev komárov priamo v liahniskách .

"Dá sa povedať, že to bude prvá ostrá skúška, keďže za posledné roky táto situácia nenastala. Nehovoríme, že komáre vyhubíme, len znížime ich počet. Je pravdepodobné, že budeme musieť spresniť monitoring a zvýšiť efektivitu tak, aby sme boli spokojní všetci, aj keď to je asi utópia," uviedol.

Chemicky striekať "jed" po uliciach by sa podľa Kovarika malo dovoliť až po tom, čo to odsúhlasia obyvatelia dotknutej obce v referende. Za jedinú výnimku by považoval situáciu, keď regionálny úrad verejného zdravotníctva vyhlási mimoriadnu kalamitnú situáciu na základe objektívnych kritérií.

"Jedným z nich by mohlo byť napríklad, ak by komáre u nás začali prenášať maláriu alebo podobne závažné ochorenie. To by bola, samozrejme, iná situácia. Taká dnes nie je," podotkol.